
Energiahatékony elektromos versenyautó hajtásláncába integrálható tengelykapcsoló tervezése

A dolgozat keretein belül bemutatásra kerül egy súrlódó tárcsás tengelykapcsoló tervezési folyamata, mely a későbbiekben a Széchenyi István Egyetemen tevékenykedő SZEnergy Team SZEmission elnevezésű elektromos autójába kerül beépítésre.
A csapat, a minden évben megrendezésre kerülő energiahatékonysági világversenyen, a Shell Eco–marathonon indul. A versenyen kiemelten fontos a megfelelő energiagazdálkodási stratégia megválasztása, ezért a verseny egyes szakaszain a meghajtást biztosító motor nem hajt, szabadon gurul a jármű. Ebben az esetben a hajtáslánc elemei tovább forognak a kerékkel együtt, így a súrlódási veszteségek rontják a jármű energiahatékonyságát. Az általam tervezett tengelykapcsoló erre a problémára kíván megoldást nyújtani.
Dolgozatom a SZEnergy Team, valamint a témához kapcsolódó irodalom bemutatásával kezdődik. Ezt követően kitérek az okokra, melyek a tengelykapcsoló megtervezéséhez vezettek. A dolgozat második felében kerül bemutatásra maga a tervezési folyamat, melynek során törekedtem a folyamat egészét bemutatni a sarkalatos pontok kiemelésével. Fontos szerepet kap a szükséges számítások elvégzése, az anyagválasztás, a tányérrugó méretezése, továbbá a komponensek szilárdságtani ellenőrzése. A dolgozat a munkám összefoglalásával, valamint a távlati célok bemutatásával záródik.



